**Ekonomia eta Ogasuneko kontseilariaren erantzuna**

24PES-341. Ekonomia

EH Bildu Nafarroa talde parlamentarioari atxikitako foru parlamentari Laura Aznal Nafarroa andreak idatziz erantzuteko galdera egin du, Nafarroako Parlamentuan 202404726 irteera zenbakiarekin erregistratua, 2024ko uztailaren 23an (11-24/PES-341 galdera), askotariko informazioa eskatzeko Vianako Mondelez enpresak aplikatutako onura fiskalei, dirulaguntzei eta laguntzei buruz. Hona hemen Ekonomia eta Ogasun Departamentuko kontseilariak horretaz ematen dion informazioa:

Eskaeraren edukia hartu behar da kontuan: Vianako Mondelez enpresak aplikatutako laguntzek, dirulaguntzak eta onura fiskalak. Horren arabera, eskaera egin duen parlamentariak hain zuzen ere laguntzen nahiz dirulaguntzen eta onura fiskalen kontzeptuak bereizi nahi dituela jotzen da, kalifikazio eta irismen desberdinak dituztelako.

Hala, Dirulaguntzei buruzko azaroaren 9ko 11/2005 Foru Legeak 2.1 artikuluan ezartzen duenez, pertsona publiko edo pribatuen alde egindako diruzko xedapena da dirulaguntza, baldintza hauek betetzen dituena:

1. Dirua ez onuradunen, ez hirugarren pertsonen zuzeneko kontraprestaziorik gabe ematea.
2. Dirua emateko baldintza izatea xede jakin bat bete dadila, edo proiekturen bat gauzatu, jardueraren bat egin nahiz jokabide berezia har dadila (xede horiek jada burutuak izan daitezke nahiz oraindik burutu gabeak), edo inguruabar jakin batzuk gertatzea; eta onuradunari betebehar material eta formal batzuk ezartzea.
3. Finantzatzen den proiektu, ekintza, jokabide edo egoeraren helburuak onura publikoko edo gizarte intereseko jardueraren bat sustatzea edo xede publikoren bat sustatzea izan behar du.

Gainera, lege-arau berak 2.3.b) artikuluan zehazten duenez, zerga-onurak ez dira dirulaguntzatzat hartuko.

Hori dela-eta, ohartarazten da erantzun hau Vianako Mondelez entitateak aplikatutako onura fiskalak direla-eta eskatutako informazioari buruzkoa baino ez dela, eta ez jaso ahal izan dituen dirulaguntzei buruzkoa. Zentzu horretan, onura fiskalen kontzeptua adiera zabalean interpretatu behar da, hau da, aipatutako zergadunak izaten ahal dituen salbuespen fiskalak barne. Erantzunak, hala ere, ez dio eragiten Nafarroako Gobernuko beste departamentu batzuetatik entitate horrek jaso ahal izan dituen dirulaguntzei buruzko informazio eskaerari, eta halakorik ez du aipatzen gainera.

Antzeko beste informazio-eskaera batzuetan erantzun dugun bezala, esan behar da Nafarroako Foru Komunitateko Zerga Administrazioak datuak lagatzeari buruzko gaia Tributuei buruzko abenduaren 14ko 13/2000 Foru Lege Orokorraren (hemendik aurrera, TFLO) 105.1 artikuluan araututa dagoela; honako eduki honekin hasten da artikulu hori: *Bere eginkizunen barnean zerga administrazioak lortutako datuak, txostenak edo aurrekariak isilpekoak dira, eta aginduz kudeatu behar dituen tributuak edo baliabideak benetan aplikatzeko erabiliko dira bakarrik. Ezin izanen zaizkie hirugarrenei laga edo komunikatu.*

Hori dela-eta, lege araudiak argi eta garbi xedatzen du Zerga Administrazioak bere eginkizunak betetzean jaso dituen datuak isilpekoak direla eta zergen ikuspegitik garrantzitsuak diren helburuetarako soilik bideratu edo erabiltzen ahal direla, hau da, zergak aplikatzeko bakarrik erabiltzen ahalko direla. Izaera erreserbatu horren arrazoia da zergadunek zerga-araudia aplikatzeko eginkizuna eraginkortasunez bete dezan zerga-administrazioari bidaltzen eta ematen dizkioten datuen pribatutasuna zaindu behar dela. Hala ere, erraza da ulertzea erreserba hori ezin dela erabatekoa izan, batzuetan tentsioa egon baitaiteke datuen pribatutasunaren eta baliabideen kudeaketa publikoan nagusi izan behar duen gardentasunaren artean. Horren arabera, bien arteko oreka bilatu behar da (pribatutasuna eta gardentasuna), eskubide indibidualak eta kolektiboak edo gizartea kaltetu gabe.

Oreka hori lortzera bideratuta dago aipatutako TFLOren 105.1 artikulua, eta, arauaren hasierako argitasuna eta sendotasuna gorabehera, lagapen edo jakinarazpen hori baimentzen duten zenbait salbuespen edo lege-gaikuntza ahalbidetzen ditu.

Aipatutako 105.1 artikuluko salbuespen edo gaikuntzen artean ez dago eskatutako informazio eskaera egokitzen den inolako kasurik, eta, beraz, ezin da Vianako Mondelez enpresak azken hamar urteetan aplikatutako onura fiskalei buruzko informaziorik eman.

Hori guztia jakinarazten dizut, Nafarroako Parlamentuko Erregelamenduaren 215. artikuluan xedatutakoa betez.

Iruñean, 2024ko irailaren 24an

Ekonomia eta Ogasun kontseilaria: José Luis Arasti Pérez

**Industriako eta Enpresen Trantsizio Ekologiko eta Digitalerako kontseilariaren erantzuna**

24PES-341. Industria

EH Bildu Nafarroa talde parlamentarioari atxikitako foru parlamentari Laura Aznal Sagasti andreak idatziz erantzuteko galdera egin du Vianako Mondelez enpresak jasotako dirulaguntzei eta onura fiskalei buruz (11-24/PES-00341). Hona Nafarroako Gobernuko Industriako eta Enpresen Trantsizio Ekologiko eta Digitalerako Departamentuko kontseilariak horri buruz ematen dion informazioa:

Mondelez enpresak (IFK: B-310181049 honako laguntza hauek jaso ditu Industriako eta Enpresen Trantsizio Ekologiko eta Digitalerako Departamentutik azken hamar urteetan:

|  |  |  |  |
| --- | --- | --- | --- |
| **Urtea**  | **Testua**  | **Zenbatekoa**  | **Data**  |
| 2023 | Energia gainkostua | 108594,93 | 04,01.2023 |

Hori jakinarazten dut, Nafarroako Parlamentuko Erregelamenduaren 215. artikuluan xedatutakoa betez.

Iruñean, 2024ko irailaren 18an

Industriako eta Enpresen Trantsizio Ekologiko eta Digitalerako kontseilaria: Mikel Irujo Amezaga